Mans minute ná moord op strand vasgetrekFoto bloot ter illustrasie. (Foto: Unsplash) Drie mans is enkele minute nadat hulle glo ŉ jong man op ŉ strand in Durban vermoor het en na bewering probeer het om ook die oorledene se pa te vermoor, in hegtenis geneem. Die voorval het Saterdagmiddag op Suidstrand, voor talle vakansiegangers, plaasgevind. Kol. Robert Netshiunda, polisiewoordvoerder, sê ŉ 21-jarige man het die middag sy pa in kennis gestel dat hy deur ŉ groep mans aangerand is. “Die jong man en sy pa het besluit om saam die groep te nader toe daar ŉ stryery ontstaan het,” sê Netshiunda. “Tydens die woordewisseling het die drie mans na bewering messe uitgepluk en die jong man verskeie kere gesteek. Die slagoffer se 46-jarige pa het glo ook verskeie steekwonde opgedoen.” Polisiebeamptes wat reeds in die gebied was, het hulle na die toneel gehaas en die drie verdagtes op die strand in hegtenis geneem. Nooddienste is ontbied en paramedici het die seun op die toneel dood verklaar. Sy pa is vir behandeling na ŉ nabygeleë hospitaal geneem. Volgens Netshiunda sal die drie verdagtes eersdaags in die hof verskyn. Hulle staan tereg op aanklag van moord en poging tot moord.